## Naredba o poduzimanju mjera za sprječavanje širenja i suzbijanje bakteijske paleži - Erwinia amylovora (Burill) Winslow et al.

### NN 29/2008 (10.3.2008.), Naredba o poduzimanju mjera za sprječavanje širenja i suzbijanje bakteijske paleži - Erwinia amylovora (Burill) Winslow et al.

# MINISTARSTVO POLJOPRIVREDE, RIBARSTVA I RURALNOG RAZVOJA

**955**

Na temelju članka 10. stavka 4., članka 11. stavka 5., članka 14. stavka 4. i
članka 50. Zakona o biljnom zdravstvu (»Narodne novine«, br. 75/05), ministar
poljoprivrede, ribarstva i ruralnog razvoja donosi

## NAREDBU

### O PODUZIMANJU MJERA ZA SPRJEČAVANJE ŠIRENJA I SUZBIJANJE BAKTERIJSKE PALEŽI – *Erwinia amylovora* (Burill) Winslow et al.

I.

Ovom se Naredbom propisuju mjere za sprječavanje širenja i suzbijanje
bakterijske paleži – *Erwinia amylovora* (Burill) Winslow et al.

II.

Biljkama domaćinima bakterijske paleži u smislu ove Naredbe smatra se bilje
sljedećih rodova i vrsta: *Amelanchier* (merala), *Chaenomeles* (japanska dunja),
*Cotoneaster* (dunjarica), *Crataegus* (glog), *Cydonia* (dunja),
*Eriobotrya* (japanska
mušmula), *Malus* (jabuka), *Mespilus* (mušmula), *Photinia davidiana* (fotinija),
*Pyracantha* (glogovica), *Pyrus* (kruška) i *Sorbus* (oskoruša).

III.

Posjednici bilja navedenog u točki II. ove Naredbe (u daljnjem tekstu:
posjednici bilja) obvezni su provoditi redovite vizualne preglede bilja u
razdoblju od početka vegetacije do kraja prosinca.
Ako posjednici bilja uoče simptome koji upućuju na sumnju o zarazi uzročnikom
bakterijske paleži, obvezni su o tome odmah izvijestiti nadležnog fitosanitarnog
inspektora.
U slučaju sumnje na zarazu uzročnikom bakterijske paleži, nadležni će
fitosanitarni inspektor:
1. uzeti službeni uzorak i poslati ga na laboratorijsku analizu Zavodu za
zaštitu bilja u poljoprivredi i šumarstvu Republike Hrvatske,
2. do dobivanja rezultata laboratorijske analize zabraniti:
– premještanje sveg bilja, bez obzira na vrstu, s površine s koje je uzet uzorak
uključujući i premještanje unutar te površine,
– premještanje alata i druge opreme s površine s koje je uzet uzorak bilja.

IV.

Kad se laboratorijskom analizom iz točke III. stavka 3. podstavka 1. ove Naredbe
potvrdi zaraza uzročnikom bakterijske paleži, fitosanitarni će inspektor
narediti posjedniku bilja sljedeće mjere:
1. Za biljke domaćine u voćnjacima, okućnicama, parkovima i na drugim
površinama:
– uklanjanje zaraženih dijelova biljaka rezidbom 40 – 50 cm ispod mjesta
infekcije (vidljivog simptoma), koja se mora obaviti odmah kad nastupi za
rezidbu povoljno suho vrijeme,
– iznošenje odrezanih dijelova biljaka iz krošnje i stavljanje u vreće kad je to
moguće, radi sprječavanja širenja zaraze,
– zabranu iznošenja odrezanih dijelova bilja s površine na kojoj je otkrivena
zaraza, u slučaju kad je zaraza otkrivena u voćnjaku ili okućnici,
– spaljivanje odrezanih dijelova biljaka na površini na kojoj je obavljena
rezidba ili, kad to nije moguće, na mjestu koje odredi fitosanitarni inspektor
uz poduzimanje mjera kojima se prilikom prijevoza sprječava širenje zaraze,
– dezinfekciju alata, mehanizacije, ruku, odjeće i obuće,
– primjenu sredstva za zaštitu bilja nakon rezidbe,
– obavljanje vizualnih pregleda čitavih nasada, a osobito orezanih biljaka, radi
otkrivanja simptoma bakterijske paleži, u vremenskim razmacima od najviše 14
dana, do kraja vegetacijskog razdoblja u kojem je otkrivena zaraza,
– obavljanje jednog vizualnog pregleda za vrijeme mirovanja vegetacije.
2. Za biljke domaćine u rasadnicima:
– uklanjanje i spaljivanje sadnica sa simptomima bakterijske paleži,
– uklanjanje i spaljivanje sadnica bez simptoma bakterijske paleži koje se
nalaze u pojasu od 10 metara oko biljaka sa simptomima,
– spaljivanje svih sadnica ako je zaraženo više od 30% sadnica,
– zabranu prodaje sadnica do 25. listopada tekuće godine,
– zabranu prodaje sadnica svih biljnih vrsta koje se uzgajaju u rasadniku u
razdoblju od 30 dana nakon potvrde zaraze,
– vađenje i spaljivanje matičnih stabala sa simptomima bakterijske paleži,
– vađenje i spaljivanje matičnih stabala bez simptoma bakterijske paleži, koja
su u dodiru sa stablima sa simptomima,
– zabranu uzimanja podloga i plemki s matičnih stabala sve dok se vizualnim
pregledima tijekom dva vegetacijska razdoblja ne utvrdi da ne postoji skrivena
zaraza,
– dezinfekciju alata, mehanizacije, ruku, odjeće i obuće,
– obavljanje vizualnih pregleda rasadnika, radi otkrivanja simp­toma bakterijske
paleži, u razmacima od najviše 14 dana, uz vođenje evidencije o tim pregledima,
– obavljanje jednog vizualnog pregleda za vrijeme mirovanja vegetacije.

V.

U zaraženim voćnjacima nije dopuštena ispaša pčela.

VI.

Ako postoji opasnost od širenja bakterijske paleži, posjednici bilja obvezni su
provoditi redovitu zaštitu u svojim nasadima.

VII.

U rasadnicima u kojima nije utvrđena zaraza uzročnikom bakterijske paleži, a
koji su od zaražene površine udaljeni manje od 500 m, posjednici bilja obvezni
su obavljati vizualne preglede rasadnika, radi otkrivanja simptoma bakterijske
paleži, u razmacima od najviše 14 dana, uz vođenje evidencije o tim pregledima.

VIII.

Radi utvrđivanja zaraze uzročnikom bakterijske paleži i sprječavanja njegova
širenja, provodi se i poseban nadzor u skladu s godišnjim programom koji donosi
ministar poljoprivrede, ribarstva i ruralnog razvoja.
Ako se tijekom obavljanja programa posebnog nadzora utvrdi zaraza uzročnikom
bakterijske paleži, nadležni će fitosanitarni inspektor narediti mjere iz točke
IV. ove Naredbe.

IX.

Troškove provedbe mjera donesenih na temelju ove Naredbe snosi posjednik bilja.

X.

Stupanjem na snagu ove Naredbe prestaje važiti Naredba o poduzimanju mjera za
sprječavanje širenja i iskorjenjivanje bakterijske paleži – *Erwinia amylovora* (Burill)
Winslow et al. (»Narodne novine«, br. 74/01) i Naredba o proglašenju područja
zaraženih karantenskom štetočinjom bilja – *Erwinia amylovora* (Burill) Winslow et
al. (»Narodne novine«, br. 103/05).

XI.

Ova Naredba stupa na snagu danom objave u »Narodnim novinama«.

Klasa: 011-02/08-01/11
Urbroj: 525-1-08-1
Zagreb, 3. ožujka 2008.

Ministar poljoprivrede,
ribarstva i ruralnog razvoja
**mr. sc. Božidar Pankretić**, v.
r.

Naredba, NN 29/2008-955
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)